Steve Hofmeyr gebroke ná broer se doodSteve Hofmeyr het dié foto’s van sy broer op Facebook gedeel. Die bekende musikant en skrywer Steve Hofmeyr en sy familie is in rou gedompel ná die skielike afsterwe van sy broer Johann “Goose” Hofmeyr. Johann (56) is Dinsdagmiddag by sy huis oorlede. Steve het aan Maroela Media gesê sy broer was besig om te herstel ná ŉ beroerte wat sy gesondheid afgetakel het. “Hy het sowat ŉ jaar en ŉ half gelede ŉ beroerte gehad en dit het sy hartfunksie geweldig beïnvloed. Sy voorland was om baie rustig by die huis te bly en nie te aktief te wees nie. Ek kon sien dit het hom gegrief, want hy was nie ŉ ou wat daarvan gehou het om stil te sit nie. “Hy het gistermiddag teruggestap in die huis om iets te kry, en het daar inmekaar gesak.” Volgens Steve is Johann in die ambulans dood verklaar. Steve is die oudste van vyf broers, van wie Johann die tweede oudste broer was. Johann word deur Steve beskryf as “die stil Hofmeyr”. Hy laat sy vrou, Teresa, en sy dogter, Clarise, agter. “Dit is vir ons almal baie swaar. Dit gebeur heeltyd om ons, maar jy dink nooit dit gaan met jou gebeur nie. Selfs al is daar waarskuwings en jy weet iemand is nie gesond nie, is jy steeds nie daarop voorbereid nie.” Volgens Steve vind die begrafnis volgende naweek plaas. “Ons gesin dink aan Teresa en Clarise, maar ook aan my ma. Geen moeder moet ŉ kind so groet nie. Ons harte is gebreek,” sê Steve.